”Man er mange vandrere fra mange forskellige lande sammen, og man går alle i den samme retning. Det er som en folkevandring, men det er mere end bare vandring. Folk har et formål med turen. Det er en livsting. Derfor ser man også folk, man typisk ikke ser på vandreture. Det er nogle, der er så gamle, at de går med stok. Andre er meget kraftige. Der er folk, som går i sandaler og kondisko. Folk fra Australien og Sydkorea, Mexico og USA – udover selvfølgelig tyskere, svenskere, nordmænd, danskere osv. Der er folk, der er kristne, og der er folk, der vandrer, fordi ruten er noget, der skal prøves én gang i livet. Folk går Caminoen af mange forskellige årsager, men når folk går den længere Camino – måske hele vejen fra den franske grænse – så er det typisk, fordi man har noget, man skal have på plads inde i sig selv.”